भारत में प्रारम्भ से ही निरंतर सत्ता में बने रहने के मोह में हमारे राष्ट्रनायकों ने जनता की भलाई का कार्य न करते हुए, जनता को भिन्न भिन्न समूहों में बाँट कर उनमें वैमनस्यता फैला कर अपना वोट बैंक बनाने का कार्य किया, कभी अनुसूचित जाति के नाम पर, तो कभी अगड़ों के नाम पर, कभी पिछड़े, तो कभी अति पिछड़े, कभी अल्पसंख्यक, तो कभी बहु संख्यक के नाम पर, कभी मंडल, तो कभी कमंडल, और उसका परिणाम हुआ चुनावों में खंडित जनादेश, जिसके परिणाम स्वरूप छोटे छोटे राजनैतिक दल मिलकर सत्ता चलाते और मनमानी लूट को अंजाम देते, जिससे महगाई और भ्रष्टाचार बढ़ता जा रहा था, घोटाले कुछ लाख रूपये से बढ़ कर लाख करोड़ तक पहुँच गए, और सामान्य जन गरीबी लाचारी में निरीह भाव से पिस रहा था. आधी से अधिक आबादी को दो वक़्त का भरपेट भोजन उपलब्ध नहीं, अपनी लज्जा को ढकने के लिए वस्त्र नहीं, रोगी को उपचार नहीं, बच्चों को शिक्षा के लिए विद्यालय नहीं, बहन बेटियों की अस्मत सड़कों पर, सार्वजनिक स्थलों, कार्यालयों, तथा घर में भी सुरक्षित नहीं, न्याय के मंदिर और शिकायतें सुनने के स्थान भ्रष्टाचार के अड्डे बन गए. जनता दासता के दिनों से भी बुरे दिनों को काटने को विवश और नेता अरबों रुपये की चोरी करके विभिन्न प्रकार के निकृष्ट अपराध करते हुए विशेष सुरक्षा दस्ते के साथ अय्याशी में लिप्त थे. ये दुष्ट इस राष्ट्र पुरुष के समग्र जन को निज स्वार्थ में टुकड़ों टुकड़ों में बाँट कर सत्ता का आनंद खंडित जनादेश से उठा रहे थे. भारत की जनता अत्यधिक संवेदनशील और संतोषी है, जब भी तंत्र ने जन को विश्वास में लिया है भारत के जन ने उसे खुले दिल से समर्थन दिया है. लाल बहादुर शास्त्री ने जनाकांक्षाओं को कुछ हद तक समझा था और संकट काल में एक दिन मंगलवार को एक समय भोजन स्वयं न करते हुए समग्र राष्ट्र से न करने का आग्रह किया था, घरों की बात तो छोडिये, होटल भी एक समय बंद रहते थे, ऐसा अभूतपूर्व समर्पण है भारत के जन का, इसमें अगड़े,पिछड़े,सूचित,अनुसूचित,अल्पसंख्यक,बहुसंख्यक का भेद नहीं था. सम्पूर्ण राष्ट्रपुरुष अपने राष्ट्रनायक के एक आवाहन पर त्याग और बलिदान के लिए तत्पर था.